Raadiohommikus: börsifirmade tulemused ja idude üliedukas aasta
Paavo NõgeneFoto: Liis Treimann
Nädala esimeses Äripäeva Raadio hommikuprogrammis teeme juttu Tallinki ja Tallinna Sadama värsketest tulemustest ning piirangutest haavatavate ettevõtete väljavaadetest.
Lisaks võtame luubi alla rekordeid purustanud idufirmade aasta järelmid ehk kuidas kandub mullune edu ka tänavusse.
Hommikuprogrammis kõnelevad Tallinki juht Paavo Nõgene, Tallinna Sadama juht Valdo Kalm ning Startup Estonia värske juht Eve Peeterson.
Hommikusi uudiseid jälgivad ja vahendavad kuulajatele saatejuht Rivo Sarapik ning uudistetoimetaja Priit Pokk.
Saatepäev jätkub järgmiste saadetega:
10.00-11.00 "Ettevõtte juubel". Esmatarbekaupade müügi- ja turundusfirmal Jungentil saab tänavu 30 tegutsemisaastat täis. Ettevõtte kaubavaliku hulka kuuluvad nii Colgate, Evian kui ka Shelli määrdeained. Lisaks pakutakse tooraineid toitlustusettevõtetele. Juubelisaates tutvustab ettevõtte tegemisi Jungenti Baltikumi juht Mart Liibert.
Kuuleme, millised on Baltikumi turuosa hõivanud ettevõtte jaoks murekohad ning peatume väärtuste juures. Teemaks tulevad ka tarbijakäitumine ja koroonakriisi mõjud. Jungenti Baltikumi juhi hinnangul on kriisist tingitud arengu näol ärisektoril olnud ka palju võita. Mida täpsemalt, saab kuulata saatest.
Saadet juhib Mai Kroonmäe.
11.00–12.00 "Kuum tool". USA 45. president Donald Trump on kombanud Ühendriikide demokraatia ja õigusriigi piire. Viimane presidenditoolist kinnihoidmise avantüür, mis tipnes ülesköetud rahvamassi tungimisega USA Kapitooliumisse, on põhjustanud lahkuvale presidendile meeletu mainekahju.
Kuigi praeguseks on Trump lubanud keskenduda rahumeelsele võimu üleandmisele, peab ametisse astuv Joe Bideni administratsioon parandama viimase nelja aasta jooksul USA ühiskonda rebitud lõhe. Kui keeruline saab see olema ja kas Trumpi etaloni langemine põhjustab probleeme ka globaalsele populistide liikumisele? Neil teemadel arutlevad Eesti Ekspressi ajakirjanik Indrek Lepik ja Rahvusvahelise Kaitseuuringute Keskuse direktor Indrek Kannik.
Saadet juhib Äripäeva ajakirjanik Allan Rajavee.
13.00–14.00 "Tööstusuudised eetris". Saade keskendub isejuhtiva bussi Iseauto olevikule ja tulevikule. 2017. aastal koos Tallinna Tehnikaülikooliga alguse saanud projekti tulemusel valminud isejuhtivat bussi esitleti 2018. aastal.
Saates on külas sõidukit arendava Auve Techi juht Mari-Ly Klaats ja tootja Auve Productioni autoehituse juht Sven Viilmaa, et rääkida Iseauto olevikust ja tulevikust. Kuuleme, kas Iseautot peaks tootma Eestis või allhankena mõnes teises riigis. Mis saab sõidukist viie aasta pärast? Lisaks on juttu tootearendusest ja Eesti inseneridest.
Saadet juhib Harro Puusild.
15.00–16.00 "Lavajutud". Saade on lindistatud 2020. aasta novembris toimunud Äripäeva logistika aastakonverentsil. Kuuleme Rail Baltic Estonia juhatuse esimeest Tõnu Grünbergi, kes annab ülevaate Rail Balticu projekti seisust. Samuti räägib ta sellega seonduvalt raudtee ehitusest ja logistikast. Lisaks kõneleb Grünberg hangetest ning räägib, mida Eesti ettevõtjatel on projektist võita.
Konverentsi modereeris Rainer Rohtla.
Kuulake Äripäeva raadiot Tallinnas ja Harjumaal 92,4 MHz, Tartus 97,7 MHz, Pärnus 91,9 MHz, Haapsalus 96,0 MHz, Saaremaal 101,7 MHz ja Ida-Virumaal 94,6 MHz.
Kuulamislingi ja nädala saatekava leiate siit
.